次韓機幕韻
作者：張栻
朝代：宋

paragraphs: 韓杜有佳句，炯炯如辰星。
自昔此邦勝，中土亦飫聽。
奇觀今愈多，洞戶長不扃。
秀色真可餐，腴澤到畦丁。
寒巖度輕舫，瘦嶺著危亭。
固已小鴈蕩，寧復談錦屏。
自我來擁麾，每思御風泠。
如何半載間，足迹才一經。
居然俯仰中，便覺塵慮冥。
舊刻暗蒼蘚，往事過奔霆。
頗聞煙霞外，往往接神靈。
向來羽衣士，吐內誇奇齡。
終焉亦歸盡，難留鬢毛青。
塞鴈度霄漢，沙鷗飛遠汀。
大哉天壤間，逍遥各隨形。
人生亦何有，泛若水上萍。
勿作分外念，但勉明德馨。
乘時各努力，日馭不我停。
夢回故園好，蘭菊羅中庭。
從知靖節醉，遠勝次公醒。